RS ร่วง 6% สวนโบรกฯอัพประมาณกำไรปี62-63พ่วงเคาะราคาเป้าใหม่ 23บ.ขานรับรายได้ธุรกิจ MPC โต
RS ร่วง 6% สวนโบรกฯอัพประมาณกำไรปี 62-63 พ่วงเคาะราคาเป้าใหม่ 23บ. ขานรับรายได้ธุรกิจ MPC โตแกร่ง ล่าสุด ณ เวลา 15.48 น. อยู่ที่ระดับ 17.30 บาท ลบ 1.10 บาท หรือ 5.98% สูงสุดที่ระดับ 18.50 บาท ต่ำสุดที่ระดับ 17.20 บาท ด้วยมูลค่าการซื้อขาย 272.14 ล้านบาท
14 มี.ค. 2562

ผู้สื่อข่าวรายงานว่า ราคาหุ้น บริษัท อาร์เอส จำกัด (มหาชน) หรือ RS ณ เวลา 15.48 น. อยู่ที่ระดับ 17.30 บาท ลบ 1.10 บาท หรือ 5.98% สูงสุดที่ระดับ 18.50 บาท ต่ำสุดที่ระดับ 17.20 บาท ด้วยมูลค่าการซื้อขาย 272.14 ล้านบาท

ด้านนักวิเคราะห์ บล.เคทีบี (ประเทศไทย) ระบุในบทวิเคราะห์ ปรับประมาณการกำไรสุทธิปี 2562-63 ขึ้น 17%/18% ตามลำดับ เพื่อสะท้อนแนวโน้มของรายได้ และ gross profit margin ของ ธุรกิจ MPC โดยปรับประมาณการรายได้ธุรกิจ MPC ปี 62/63 ขึ้น 9.7%/11.7% ตามลำดับ ทำให้รายได้จากธุรกิจ MPC ปี 2562 เพิ่มขึ้นมาที่ 55% จากปีก่อน และ ปี 2563 เพิ่มขึ้น 32% จากปี 62 จากการร่วมมือกับไทยรัฐทีวี (เริ่ม มี.ค.62) จะทำให้ช่วยเพิ่มฐาน database ให้กลุ่ม MPC ของ RS ประมาณ 300,000 คน
นอกจากนั้น RS มีแผนที่จะเป็นพาร์ทเนอร์กับผู้ผลิต OEM และ OBM ซึ่งจะได้เห็นความชัดเจนภายในไตรมาส 3/62 หากสำเร็จจะทำให้ธุรกิจ MPC มีอัตรากำไรขั้นต้นที่ดีขึ้น
ดังนั้น ยังคงคำแนะนำ “ซื้อ” และปรับราคาเป้าหมายขึ้นเป็น 23.00 บาท (เดิม 20.00 บาท) ราคาหุ้นปรับตัวขึ้นดีและ outperform SET จากความเชื่อมั่นที่ดีขึ้นหลังการเปิดเผยแผนธุรกิจ MPC โดยการร่วมมือกับไทยรัฐหากรายได้เป็นไปตามแผนของบริษัท (target รายได้ MPC ที่ 4,570 ล้านบาทในปี 2020) และจะเป็น upside ต่อประมาณการกำไรและ target price ของเรา ปัจจุบัน RS เทรดอยู่ที่ PER 23.1 เท่า ซึ่งต่ำกว่า per กลุ่ม Media และ Commerce